
Európsky parlament,
–	so zreteľom na oznámenie Komisie z 11. februára 2025 s názvom Pracovný program Komisie na rok 2025 – Spoločne za odvážnejšiu, jednoduchšiu a rýchlejšiu Európu (COM(2025)0045),
–	so zreteľom na Politické usmernenia pre budúcu Komisiu 2024-2029, ktoré zvolená predsedníčka Komisie predstavila 18. júla 2024,
–	so zreteľom na oznámenie Komisie z 11. februára 2025 s názvom Jednoduchšia a rýchlejšia Európa: oznámenie o vykonávaní a zjednodušení (COM(2025)0047),
–	so zreteľom na oznámenie Komisie z 29. januára 2025 s názvom Kompas konkurencieschopnosti pre EÚ (COM(2025)0030),
–	so zreteľom na oznámenie Komisie z 29. januára 2025 s názvom Výročná správa 2025 o jednotnom trhu a konkurencieschopnosti (COM(2025)0026),
–	so zreteľom na správu Maria Draghiho z 9. septembra 2024 s názvom Budúcnosť európskej konkurencieschopnosti,
–	so zreteľom na správu Enrica Lettu z 10. apríla 2024 s názvom Oveľa viac než len trh,
–	so zreteľom na správu Sauliho Niinistöa z 30. októbra 2024 s názvom Spoločne vo väčšom bezpečí: posilnenie civilnej a vojenskej pripravenosti a pohotovosti Európy,
–	so zreteľom na svoje uznesenie z 18. januára 2023 k 30. výročiu jednotného trhu: oslava úspechov a pohľad na budúci vývoj[footnoteRef:1], [1:  	Ú. v. EÚ C 214, 16.6.2023, s. 8.] 

–	so zreteľom na článok 55 rokovacieho poriadku,
–	so zreteľom na správu Výboru pre vnútorný trh a ochranu spotrebiteľa (A10-0151/2025),
A.	keďže EÚ je jedným z najväčších hospodárskych blokov na svete s približne 450 miliónmi obyvateľov; keďže zabezpečenie konkurencieschopného, účelného a zjednodušeného regulačného prostredia má zásadný význam pre posilnenie globálnej pozície EÚ, podporu dlhodobého rastu, dôvery a ochrany spotrebiteľov, inovácií a dokončenie dvojakej transformácie transformácie;
B.	keďže Komisia stanovila ciele na zníženie administratívnych nákladov o 25 % pre všetky spoločnosti a o 35 % pre malé a stredné podniky (MSP) do roku 2029; keďže v oznámení Komisie s názvom Jednoduchšia a rýchlejšia Európa sa zdôrazňuje potreba dosiahnuť rýchle a viditeľné zlepšenia prostredníctvom inteligentnejšej regulácie, účinnejšieho vykonávania a lepšieho zapojenia zainteresovaných strán; keďže takéto úsilie by sa malo koncipovať tak, aby z neho mali prospech podniky, spotrebitelia a spoločnosť ako celok, a to zlepšením prístupu na trh, znížením zbytočného zaťaženia a zabezpečením rovnakých podmienok a zároveň dodržiavaním hlavných politických cieľov EÚ a prísnych sociálnych a environmentálnych noriem;
C.	keďže v správach M. Draghiho a E. Lettu sa uvádzajú fragmentácia vnútorného trhu, regulačná zložitosť a nekonzistentné vykonávanie pravidiel EÚ ako hlavné prekážky konkurencieschopnosti jednotného trhu EÚ; keďže podľa Draghiho správy by podpora stabilnejšieho a predvídateľnejšieho regulačného prostredia so zameraním na potrebné a primerané legislatívne opatrenia mohla pomôcť posilniť konkurencieschopnosť EÚ;
D.	keďže v pripomienkach uvedených v Niinistöovej správe v súvislosti so zjednodušením a posilnením obranného priemyslu EÚ sa poukazuje na strategickú potrebu zefektívniť právne predpisy v kľúčových sektoroch, aby sa zmenšila fragmentácia, urýchlilo verejné obstarávanie a zlepšili dodávky s cieľom podporiť bezpečnosť a konkurencieschopnosť EÚ;
E.	keďže výročná správa 2025 o jednotnom trhu a konkurencieschopnosti a hodnotiaca tabuľka jednotného trhu a konkurencieschopnosti obsahujú veľmi dôležité informácie o súčasnom stave jednotného trhu, podnikateľskej nálade a konkurencieschopnosti odvetvia; keďže integrácia v odvetví služieb je naďalej slabšia než v prípade tovaru; keďže nedostatočná harmonizácia naďalej bráni poskytovaniu cezhraničných služieb, najmä zo strany MSP; keďže podľa nedávnych štatistík sú lehoty na vydanie povolenia na otvorenie a vykonávanie podnikateľskej činnosti v EÚ stále podstatne dlhšie ako v konkurenčných regiónoch, čo vytvára prekážky pre investície a inovácie[footnoteRef:2];  [2:  	https://single-market-economy.ec.europa.eu/publications/2025-annual-single-market-and-competitiveness-report_en;
 	https://documents1.worldbank.org/curated/en/600621587713071010/pdf/Doing-Business-in-the-European-Union-2020-Greece-Ireland-and-Italy.pdf; 
 	https://www.weforum.org/stories/2024/09/wind-energy-permitting-processes-europe/. ] 

F.	keďže regulačná fragmentácia, zložitosť, prekrývanie a nejednotné vykonávanie pravidiel vnútorného trhu EÚ vytvárajú neodôvodnené prekážky a zbytočnú administratívnu záťaž, ktoré neprimerane ovplyvňujú MSP, malé spoločnosti so strednou trhovou kapitalizáciou a startupy, ktoré predstavujú 99 % podnikov EÚ, čo obmedzuje ich schopnosť inovovať, investovať, rozširovať sa, účinne súťažiť a zapájať sa do cezhraničných činností v rámci jednotného trhu, ako aj na svetových trhoch; keďže test vplyvu na MSP a lepšie vykonávanie a zjednodušenie pravidiel EÚ, ak je to potrebné a odôvodnené, sú nevyhnutné na zabezpečenie proporcionality v právnom rámci; keďže, ako sa zdôrazňuje v Draghiho správe, rozdiel v konkurencieschopnosti EÚ je spôsobený aj nedostatočnými výsledkami veľkých firiem, a keďže úspešné spoločnosti na vnútornom trhu, ktoré takisto zachytávajú hodnotu z globálnych trhov, sú nevyhnutné na vytvorenie prosperity pre EÚ a jej občanov; 
G.	keďže dôsledné presadzovanie pravidiel jednotného trhu, a to aj prostredníctvom rýchlejších a účinnejších konaní o porušení predpisov, by sa malo považovať za nevyhnutné na zabezpečenie spravodlivej hospodárskej súťaže a dôvery podnikov, ako aj na ochranu spotrebiteľov pred dôsledkami roztrieštenosti trhu a obmedzenej ponuky; keďže úsilie o zlepšenie, zefektívnenie a zjednodušenie legislatívneho rámca EÚ by sa malo zamerať aj na zvýšenie kvality, jasnosti a súdržnosti, na zníženie fragmentácie pri uplatňovaní pravidiel EÚ, ako aj na zabezpečenie toho, aby boli právne predpisy ľahko zrozumiteľné pre orgány a všetky zainteresované strany;
H.	keďže Kompas konkurencieschopnosti a pracovný program Komisie na rok 2025 stanovujú ambiciózne politické ciele zamerané na posilnenie odolnosti jednotného trhu, zníženie administratívneho zaťaženia a zosúladenie regulačného rámca s globálnymi najlepšími postupmi; keďže je dôležité ďalej prepojiť priemyselnú stratégiu EÚ so stratégiou jednotného trhu s cieľom posilniť konkurencieschopnosť hospodárstva EÚ, a to aj podporou rozvoja a zavádzania čistých a strategických technológií; 
I.	keďže v úsilí o zjednodušenie regulačného prostredia na vnútornom trhu EÚ by sa mali zohľadniť názory podnikov, odborových zväzov, spotrebiteľov, aktérov občianskej spoločnosti, akademickej obce a iných dotknutých zainteresovaných strán s cieľom zabezpečiť, aby politiky EÚ podporovali hospodársky rast a kvalitné pracovné miesta a vytvárali pozitívne prostredie pre súkromné investície a inovácie a pre dosahovanie politických cieľov, ako sú udržateľnosť, digitalizácia a ochrana spotrebiteľa, a to prostredníctvom komplexných, transparentných a inkluzívnych verejných konzultácií, s osobitným zreteľom na osobitné potreby a perspektívy MSP a startupov, ako aj iných zainteresovaných strán s obmedzenou kapacitou, čím sa zabezpečí, aby úsilie o zjednodušenie nepenalizovalo subjekty, ktoré sa rozhodli pre skorší prechod, a aby neodstraňovalo stimuly pre podniky založené na inováciách;
J.	keďže neodôvodnené vnútroštátne prekážky voľného pohybu tovaru a služieb narúšajú fungovanie jednotného trhu, a preto by sa mali riešiť a malo by sa im predchádzať; keďže Medzinárodný menový fond odhadol, že prekážky na vnútornom trhu v EÚ zodpovedajú 45 % clu vo výrobe a 110 % v službách; keďže takáto fragmentácia oslabuje hospodársku súťaž, brzdí produktivitu a rast a neúmerne ovplyvňuje MSP;
K.	keďže vplyv územných obmedzení dodávok na jednotný trh, MSP a kúpnej sily občanov EÚ je významný, keďže podľa Komisie stoja územné obmedzenia dodávok spotrebiteľov v EÚ viac ako 14 miliárd EUR ročne;
Posilnenie jednotného trhu s cieľom podporiť konkurencieschopnosť EÚ a jej celosvetový vplyv
1.	zdôrazňuje, že EÚ v celosvetovej konkurencieschopnosti zaostáva, a to najmä v určitých odvetviach; uznáva, že nedostatočné vykonávanie, regulačná fragmentácia a zbytočné administratívne zaťaženie sú niektoré z hlavných faktorov toho, prečo EÚ zaostáva v oblasti investícií, inovácií, tvorby pracovných miest a obchodných príležitostí; zdôrazňuje, že podpora, zefektívnenie a zjednodušenie pravidiel, riadne a včasné vykonávanie, ako aj účinné presadzovanie spoločných pravidiel posilňujú jednotný trh, a tak zvyšujú konkurencieschopnosť, hospodársku prosperitu, zamestnanosť, rozvoj zručností, kvalitné pracovné miesta, prísne environmentálne štandardy a inovácie;
2.	uznáva, že zabezpečenie prosperity EÚ si vyžaduje zlepšenie regulačnej súdržnosti a zníženie zbytočného administratívneho zaťaženia podnikov, najmä menších podnikov a startupov; trvá preto na tom, že je potrebné odstrániť prekážky, ktoré v súčasnosti bránia rastu, tvorbe pracovných miest a investíciám, a že zdroje by sa mali presmerovať na podporu inovácií a rastu a zároveň by sa mali zabezpečiť rovnaké podmienky založené na prísnych sociálnych a environmentálnych normách; zdôrazňuje potrebu mobilizovať súkromné investície a poukazuje na to, že osobitná pozornosť by sa mala venovať zníženiu nákladov na dodržiavanie predpisov pre MSP prostredníctvom digitálnych nástrojov a cielených výnimiek; zdôrazňuje, že ustanovenia prispôsobené potrebám MSP musia ísť ruka v ruke s reformami zameranými na riešenie pretrvávajúcich prekážok, ktorým čelia spoločnosti vo fáze rozširovania, a zároveň musia umožniť väčším spoločnostiam pôsobiť a súťažiť cezhranične a na medzinárodnej úrovni;
3.	zdôrazňuje, že zvýšená harmonizácia, efektívnejšie postupy a správne vykonávanie, účinné uplatňovanie, dodržiavanie, monitorovanie a presadzovanie právnych predpisov EÚ sú nevyhnutné pre riadne fungovanie jednotného trhu a dosiahnutie kľúčových politických cieľov EÚ; víta ciele Komisie podporiť konkurencieschopnosť, inovácie a produktivitu prostredníctvom zjednodušenia, zefektívnenia a zlepšenia vykonávania a presadzovania pravidiel EÚ; vyzýva Komisiu, aby na odporúčania uvedené v správach Draghiho, Lettu a Niinistöho reagovala konkrétnymi opatreniami a jasnými harmonogramami;
Efektívnejšie pravidlá, lepšie vykonávanie a dôsledné presadzovanie v záujme predvídateľného a konkurencieschopného podnikateľského prostredia
4.	zdôrazňuje, že cieľom zefektívnenia a zjednodušenia regulácie je uľahčiť dodržiavanie predpisov, a zároveň dodržiavať hlavné politické ciele EÚ, zaistiť, aby nedošlo k oslabeniu sociálnych a environmentálnych štandardov, digitálnych práv a ochrany spotrebiteľa, a zároveň zabezpečiť pre podniky stabilné a predvídateľné regulačné prostredie, ktoré poskytuje právnu zrozumiteľnosť a istotu pre všetkých; zdôrazňuje, že konkurencieschopnosť a inovácie, najmä v kontexte súčasnej krízy životných nákladov, musia priniesť výsledky, ktoré budú prospešné pre spotrebiteľov; zdôrazňuje, že zjednodušenie by malo takisto posilniť dlhodobé ciele EÚ vrátane digitalizácie hospodárstva, zelenej transformácie a ochrany spotrebiteľa a zároveň zabezpečiť technologickú neutralitu;
5.	domnieva sa, že za dobre fungujúci jednotný trh, v rámci ktorého sa pravidlá vykonávajú a presadzujú správne a účinne, nesú spoločnú zodpovednosť inštitúcie EÚ a členské štáty; zdôrazňuje, že tzv. gold-plating smerníc EÚ a roztrieštené presadzovanie pravidiel EÚ je naďalej prekážkou jednotného trhu a neúmerne zaťažuje MSP a startupy; žiada, aby Komisia zabezpečila riadne presadzovanie pravidiel EÚ vo všetkých členských štátoch, a to harmonizovaným spôsobom s cieľom odstrániť cezhraničné prekážky; naliehavo preto vyzýva členské štáty, aby riešili tzv. gold-plating a zabezpečili, aby sa vnútroštátne transpozičné opatrenia uverejňovali transparentne a včas a aby sa zabránilo nejednotnému vykonávaniu právnych predpisov EÚ, pričom uznáva právo členských štátov zachovať alebo zaviesť vnútroštátne opatrenia za podmienok stanovených v zmluvách; vyzýva na posilnenie spolupráce medzi existujúcimi orgánmi z rôznych členských štátov a medzi vnútroštátnymi regulačnými orgánmi a regulačnými orgánmi EÚ; vyzýva Komisiu, aby podporovala členské štáty pri dosahovaní harmonizovanejšieho vykonávania práva EÚ ďalším uľahčovaním štruktúrovaných výmen a vzájomného učenia sa, a to aj prostredníctvom organizovania transpozičných seminárov a vývoja a využívania porovnávacích nástrojov a postupov;
6.	žiada Komisiu, aby zabezpečila, že súčasné aj budúce právne predpisy budú aj naďalej primerané a nebudú klásť na podniky zbytočnú záťaž, a aby zároveň zabezpečila, že dosiahnu svoje ciele, a aby do príslušných legislatívnych iniciatív začlenila doložku o včasnom preskúmaní bez toho, aby sa v tomto procese zvýšila administratívna záťaž; domnieva sa, že doložky o preskúmaní nad rámec celkovej účinnosti právnych predpisov by mali slúžiť na konkrétne posúdenie vplyvu právnych predpisov na konkurencieschopnosť EÚ a mali by sa používať na hodnotenie potreby revízie tých príslušných legislatívnych aktov, ktoré zbytočne brzdia konkurencieschopnosť; odporúča, aby sa v takýchto preskúmaniach posudzovala aj digitálna pripravenosť právnych predpisov a ich prispôsobivosť inováciám; naliehavo vyzýva Komisiu, aby zaviedla a uplatňovala jasnú metodiku a jednoduchý základný rámec na znižovanie zaťaženia a na meranie a monitorovanie pokroku pri dosahovaní stanovených cieľov, čo umožní účinné opatrenia a zodpovednosť; uznáva, že dosiahnutie zmysluplného zníženia administratívnej záťaže je spoločnou zodpovednosťou inštitúcií EÚ a členských štátov a musí sa uskutočňovať pri plnom dodržiavaní hlavných politických cieľov EÚ; vyzýva spoluzákonodarcov, aby zabezpečili, že právne predpisy EÚ budú cielené, primerané a vhodné na daný účel a že zásady lepšej tvorby práva sa budú dodržiavať vo všetkých fázach politického cyklu;
7.	naliehavo vyzýva Komisiu, aby ku všetkým legislatívnym návrhom vrátane delegovaných a vykonávacích aktov vypracovala kvalitné posúdenie vplyvu, ktoré je neoddeliteľnou súčasťou tvorby právnych predpisov EÚ a je dôležité na zabezpečenie dobre navrhnutých právnych aktov; zdôrazňuje, že toto posúdenie vplyvu by malo zohľadniť kumulatívne účinky predpisov a posúdiť interoperabilitu medzi novými a súčasnými pravidlami, najmä pokiaľ ide o požiadavku na podávanie správ; trvá na tom, aby súčasťou všetkých posúdení vplyvu bola kontrola konkurencieschopnosti, najmä posúdenie vplyvu na MSP a startupy a spoločnosti so strednou trhovou kapitalizáciou, ako aj na rýchlo sa rozvíjajúce technológie; zdôrazňuje, že kontrola konkurencieschopnosti by sa mala systematicky uplatňovať na všetky príslušné legislatívne návrhy, a to aj vzhľadom na ich medziodvetvový vplyv a vplyv vnútroštátnych účinkov presahovania, a jej zistenia by sa mali zohľadniť, ako sa uvádza aj v Kompase konkurencieschopnosti EÚ; domnieva sa, že výbor pre kontrolu regulácie zohráva dôležitú úlohu pri zabezpečovaní kvality posúdení vplyvu, kontrol vhodnosti a hlavných hodnotení Komisie, a zdôrazňuje, že musí konať transparentne a musí mať prostriedky a nezávislosť na vykonávanie nestrannej, prísnej a kvalitnej kontroly všetkých posúdení vplyvu a legislatívnych návrhov Komisie a na vyjadrenie obáv v prípade chýbajúcich posúdení vplyvu; odporúča posilniť mandát rady a zvýšiť jej kapacitu prostredníctvom primeraných zdrojov, aby mohla v plnej miere a účinne vykonávať svoje úlohy;
8.	vyzýva, aby sa posúdenie vplyvu vykonávalo pri všetkých podstatných zmenách, ktoré predkladajú Európsky parlament a Rada k návrhom Komisie, ako sa spoluzákonodarcovia dohodli už v roku 2016[footnoteRef:3], ak je to vhodné a potrebné pre legislatívny proces, a to aj vzhľadom na harmonogram legislatívneho procesu; vyzýva na účinné presadzovanie ustanovení Medziinštitucionálnej dohody o lepšej tvorbe práva a navrhuje, aby sa ďalej rozvíjala a používala metodika posúdenia vplyvu a kontroly konkurencieschopnosti pre Komisiu, Európsky parlament, Radu a členské štáty; zdôrazňuje, že primerané posúdenie vplyvu by malo zahŕňať potenciálne krátkodobé a dlhodobé náklady a prínosy, integrovaným a vyváženým spôsobom posúdiť hospodársky, environmentálny a sociálny vplyv za použitia kvalitatívnych aj kvantitatívnych analýz; [3:  	Medziinštitucionálna dohoda z 13. apríla 2016 medzi Európskym parlamentom, Radou Európskej únie a Európskou komisiou o lepšej tvorbe práva (Ú. v. EÚ L 123, 12.5.2016, s. 1, ELI: http://data.europa.eu/eli/agree_interinstit/2016/512/oj).] 

9.	domnieva sa, že v záujme zvýšenia právnej zrozumiteľnosti a efektívnosti je nevyhnutné predchádzať prekrývaniu rôznych právnych aktov a riešiť nejasné vymedzenia a nesúlad medzi nimi, najmä pokiaľ ide o právne predpisy týkajúce sa jednotného trhu vzťahujúceho sa na tovar, služby a digitálne technológie, pričom treba mať na pamäti ich príslušné špecifiká; vyzýva Komisiu, aby sa prioritne venovala hodnoteniu v týchto oblastiach s cieľom zabezpečiť predvídateľný a súdržný právny rámec, ktorý podnikom umožní zapojiť sa do dlhodobého plánovania a investícií; zdôrazňuje, že účinné vykonávanie, presadzovanie a jednotné uplatňovania súčasného právneho rámca musí mať prednosť pred navrhovaním nových právnych predpisov;
10.	naliehavo vyzýva Komisiu, aby zabezpečila štruktúrovanejší, transparentnejší a inkluzívnejší proces konzultácií so zainteresovanými stranami vrátane preskúmania systému expertných skupín; žiada, aby sa prijali opatrenia na posilnenie zastúpenia MSP a startupov a aby sa konzultácie prispôsobili potrebám MSP a iných zainteresovaných strán s obmedzenými kapacitami tým, že sa poskytne dostatočný čas na reakciu a zlepší sa prístupnosť s cieľom zabezpečiť inkluzívne a informované rozhodovacie procesy a zlepšiť kvalitu pravidiel jednotného trhu;  zdôrazňuje, že posilnenie zapojenia zainteresovaných strán vrátane primeraného geografického zastúpenia je nevyhnutné na prehĺbenie jednotného trhu, zabezpečenie jeho účinného fungovania a zohľadnenie jeho rozmanitosti; ďalej zdôrazňuje kľúčovú úlohu občianskej spoločnosti v rozhodovacom procese, ktorá zabezpečuje pluralitu názorov a spravodlivé a vyvážené zastúpenie; podporuje zavedenie pravidelných dialógov o vykonávaní, a to aj so sociálnymi partnermi;
11.	vyzýva Komisiu, aby vytvorila mechanizmus na stanovenie jasných termínov uverejnenia usmernení a opatrení na presadzovanie pred nadobudnutím účinnosti právnych predpisov, aby sa predišlo regulačnej neistote a oneskoreniam pri vykonávaní; trvá na tom, aby sa takéto usmernenia pripravovali inkluzívnym a vyváženým spôsobom a slúžili skôr ako nástroj na uľahčenie dodržiavania predpisov než ako dodatočná záťaž; okrem toho zdôrazňuje, že by mali byť presné a jasné, najmä pre MSP; žiada, aby sa používanie právnych predpisov úrovne 2, napríklad delegovaných a vykonávacích aktov, obmedzilo na technické záležitosti a aby sa poskytli jasné harmonogramy a dostatočné lehoty pre hospodárske subjekty, a aby bolo v súlade s mandátom stanoveným spoluzákonodarcami;
12.	zdôrazňuje význam startupov a scaleupov pri presadzovaní inovácií a zabezpečovaní budúceho vedúceho postavenia EÚ v rozhodujúcich priemyselných odvetviach; naliehavo vyzýva Komisiu a spoluzákonodarcov na zabezpečenie toho, aby budúce nariadenia boli navrhnuté tak, aby podporovali inovácie a vždy dodržiavali vysoké normy; navrhuje, aby sa do budúcich právnych predpisov, ktoré majú vplyv na inovačné odvetvia, v relevantných prípadoch začlenil regulačný testovací režim, pričom by sa dôraz kládol najmä na prínosnosť pre MSP a startupy; zasadzuje sa za vytvorenie „inovačných hubov EÚ“ vo všetkých členských štátoch;
13.	víta vymenovanie komisára pre vykonávanie a zjednodušenie; vyzýva, aby boli Komisii poskytnuté primerané zdroje a právomoci, aby mohla v spolupráci s kolégiom komisárov zabezpečiť riadne vykonávanie a presadzovanie právnych predpisov EÚ a zjednodušenie primerané jednotlivým odvetviam; naliehavo vyzýva všetkých komisárov, aby systematicky posudzovali potreby týkajúce sa zefektívňovania a vykonávania vo svojich príslušných oblastiach politiky a úzko a koordinovane spolupracovali s cieľom zabezpečiť súdržnosť a dosiahnuť hmatateľné výsledky v oblasti zjednodušenia a zefektívnenia; vyzýva Komisiu, aby tam, kde je to potrebné a odôvodnené, naďalej predkladala návrhy na zjednodušenie a zefektívnenie právnych predpisov týkajúcich sa jednotného trhu; zdôrazňuje, že nové návrhy na zjednodušenie by mali zlepšiť regulačnú súdržnosť, zachovať právnu predvídateľnosť pre spoločnosti a nemali by oslabovať dohodnuté politické ciele;
14.	konštatuje, že Komisia síce zlepšila odhaľovanie a nápravu porušenia právnych predpisov EÚ, no presadzovanie pravidiel EÚ a náprava ich porušenia na jednotnom trhu stále trvá príliš dlho; vyzýva Komisiu, aby naďalej vykonávala svoju úlohu strážkyne zmlúv tým, že bude využívať svoje právomoci v oblasti presadzovania práva, a to aj iniciovaním postupov v prípade porušenia povinnosti, aby sa zabezpečilo včasné, konzistentné a účinné presadzovanie pravidiel jednotného trhu, ako aj preskúmaním svojich postupov v prípade nesplnenia povinnosti s cieľom zabezpečiť rýchlejšie, automatickejšie a predvídateľnejšie reakcie; odporúča rozšíriť postupy v prípade porušenia povinnosti s cieľom riešiť systémové porušovanie pravidiel jednotného trhu; zdôrazňuje, že je potrebné riešiť roztrieštenosť právnych predpisov, ktorá oslabuje rovnaké podmienky a právnu istotu, a zároveň uznáva diskrečnú právomoc členských štátov pri vykonávaní smerníc stanovenú v zmluvách;
Využitie plného potenciálu jednotného trhu
15.	nabáda Komisiu a členské štáty, aby účinnejšie využívali súčasný súbor nástrojov na zabezpečenie súladu a spoluprácu; v tejto súvislosti vyzýva Komisiu, aby posilnila súčasné nástroje na presadzovanie práva a spoluprácu, ako sú SOLVIT, kontaktné miesta pre výrobky, a pracovná skupina pre presadzovanie jednotného trhu, s cieľom riešiť problémy súvisiace s fungovaním jednotného trhu; okrem toho nabáda Komisiu, aby vykonala inventarizáciu nástrojov, mechanizmov a procesov používaných na vypracovanie legislatívnych a nelegislatívnych iniciatív a aby monitorovala a presadzovala dodržiavanie právnych predpisov EÚ s cieľom zlepšiť ich súdržnosť, odstrániť duplicitu a konsolidovať a zefektívniť ich a na základe tejto inventarizácie zvážila rozšírenie súčasných sietí a nástrojov; naliehavo vyzýva orgány presadzovania práva a príslušné orgány vo všetkých členských štátoch, aby posilnili spoluprácu a vzájomnú podporu s cieľom riešiť neodôvodnenú regulačnú fragmentáciu a zabezpečiť efektívnejšie, účelnejšie a harmonizovanejšie vykonávanie pravidiel jednotného trhu, a vyjadruje podporu vytvoreniu koordinačných platforiem na vnútroštátnej úrovni s cieľom uľahčiť účinné a jednotné vykonávanie a transpozíciu pravidiel EÚ;
16.	zdôrazňuje zásadnú úlohu, ktorú pri využívaní hospodárskeho potenciálu zohráva voľný pohyb služieb, a konštatuje, že integrácia je v tomto sektore naďalej slabšia ako v prípade tovaru, keďže služby nemajú na jednotnom trhu dostatočný cezhraničný rozmer; zdôrazňuje preto potrebu zabezpečiť jednotné uplatňovanie smernice o službách[footnoteRef:4], ktorej vykonávaním sa podarilo dosiahnuť zamýšľaný cieľ len čiastočne, a to v dôsledku pretrvávajúcich prekážok, ktoré zaťažujú najmä MSP a ktoré majú rôzne formy a obmedzujú schopnosť poskytovať služby cezhranične; berie na vedomie dôležitú úlohu odvetví služieb v nedávno uverejnenej stratégii jednotného trhu; požaduje nové iniciatívy a cielené a účinné opatrenia v kľúčových odvetviach pre jednotný trh, ktoré riešia pretrvávajúce neodôvodnené prekážky a posilňujú integráciu trhu bez oslabenia sociálnych noriem, pričom zároveň zachovávajú regulačnú súdržnosť a zabraňujú fragmentácii pravidiel jednotného trhu; [4:  	Smernica Európskeho parlamentu a Rady 2006/123/ES z 12. decembra 2006 o službách na vnútornom trhu, (Ú. v. EÚ L 376, 27.12.2006, s. 36, ELI: http://data.europa.eu/eli/dir/2006/123/oj).] 

17.	vyjadruje poľutovanie nad tým, že oznamovací postup podľa smernice o službách sa nevyužíva dostatočne; vyzýva členské štáty, aby zabezpečili systematické, včasné a transparentné uplatňovanie postupov oznamovania podľa smernice o službách a smernice o transparentnosti jednotného trhu[footnoteRef:5]; [5:  	Smernica Európskeho parlamentu a Rady (EÚ) 2015/1535 z 9. septembra 2015, ktorou sa stanovuje postup pri poskytovaní informácií v oblasti technických predpisov a pravidiel vzťahujúcich sa na služby informačnej spoločnosti (Ú. v. EÚ L 241, 17.9.2015, s. 1, ELI: http://data.europa.eu/eli/dir/2015/1535/oj).] 

18.	vyzýva Komisiu, aby tam, kde je to potrebné a odôvodnené, navrhla účinné legislatívne a nelegislatívne nástroje na predchádzanie novým prekážkam jednotného trhu;
19.	vyzýva Komisiu, aby preskúmala rôzne metódy na riešenie územných obmedzení dodávok vrátane obmedzení, ktoré nie sú vyžadované zákonom, ako sú neprimerané jazykové požiadavky na označovanie výrobkov, pretože ide o pretrvávajúce prekážky, ktoré znižujú hospodársku súťaž a ovplyvňujú životné náklady;
20.	konštatuje, že zjednodušenie administratívnych postupov, ako sú procesy udeľovania licencií, certifikácie a dodržiavania predpisov, je nevyhnutné na zníženie nákladov a právnej neistoty, najmä pre MSP; zdôrazňuje, že zjednodušené postupy by MSP umožnili efektívnejšie fungovať na jednotnom trhu;
21.	konštatuje, že nejednotnosť pri vykonávaní, presadzovaní a koordinácii pravidiel EÚ bráni efektívnemu fungovaniu jednotného trhu a mohla by mať negatívny vplyv na voľný pohyb pracovníkov a odborníkov; zdôrazňuje, že administratívne prekážky a nejednotné uznávanie kvalifikácií môžu zhoršiť nedostatok pracovnej sily a zručností a oslabiť konkurencieschopnosť EÚ; naliehavo vyzýva Komisiu, aby pokračovala v hodnotení uplatňovania smernice o uznávaní odborných kvalifikácií[footnoteRef:6] vo všetkých členských štátoch a určila opatrenia na riešenie nezrovnalostí v procesoch uznávania; zdôrazňuje potrebu zjednodušených, automatických postupov a zrýchlených mechanizmov na uľahčenie uznávania odborných kvalifikácií, najmä v odvetviach, ktoré čelia nedostatku pracovnej sily; vyzýva Komisiu na zabezpečenie toho, aby pravidlá jednotného trhu pre voľný pohyb pracovníkov rešpektovali súčasné sociálne normy v členských štátoch, a zároveň zdôrazňuje význam odstránenia neodôvodnených prekážok; dôrazne podporuje digitalizáciu formulára A1, ktorá sa vyžaduje podľa nariadenia (ES) č. 883/2004[footnoteRef:7], vo všetkých členských štátoch s cieľom zjednodušiť postupy cezhraničného poskytovania služieb; [6:  	Smernica Európskeho parlamentu a Rady 2005/36/ES zo 7. septembra 2005 o uznávaní odborných kvalifikácií (Ú. v. EÚ L 255, 30.9.2005, s. 22, ELI: http://data.europa.eu/eli/dir/2005/36/oj).]  [7:  	Nariadenie Európskeho parlamentu a Rady (ES) č. 883/2004 z 29. apríla 2004 o koordinácii systémov sociálneho zabezpečenia (Ú. v. EÚ L 166, 30.4.2004, s. 1, ELI: http://data.europa.eu/eli/reg/2004/883/oj).] 

22.	domnieva sa, že jednotný trh zohráva zásadnú úlohu v čase krízy, ak členské štáty dokážu konať koordinovane; v tejto súvislosti sa domnieva, že nedávno prijatý akt o núdzovej situácii na vnútornom trhu a jeho odolnosti (IMERA)[footnoteRef:8] bude mať zásadný význam pre zabezpečenie takejto koordinácie, aby sa predišlo nedostatkom a zabezpečilo hladké fungovanie jednotného trhu vrátane voľného pohybu základného tovaru a služieb v celej EÚ; [8:  	Nariadenie Európskeho parlamentu a Rady (EÚ) 2024/2747 z 9. októbra 2024, ktorým sa stanovuje rámec opatrení týkajúcich sa núdzovej situácie na vnútornom trhu a jeho odolnosti a ktorým sa mení nariadenie Rady (ES) č. 2679/98 (akt o núdzovej situácii na vnútornom trhu a jeho odolnosti) (Ú. v. EÚ L, 2024/2747, 8.11.2024, ELI: http://data.europa.eu/eli/reg/2024/2747/oj).] 

23.	pripomína význam spoločných noriem pre fungovanie jednotného trhu; zdôrazňuje, že je dôležité chrániť normalizačný systém EÚ a zároveň ho zlepšovať tam, kde sa zistili problémy, a zachovať integritu jeho fungovania;
24.	naliehavo vyzýva Komisiu, aby identifikovala a znížila zbytočnú záťaž spočívajúcu v podávaní správ, a to zavedením cielených opatrení, ako je predĺženie intervalov podávania správ, odstránenie nadbytočných povinností a zabezpečenie primeranosti sektorovo špecifických požiadaviek bez toho, aby boli ohrozené politické ciele, ktoré sa tieto požiadavky snažia dosiahnuť; opakuje, že je potrebné zabezpečiť, aby povinnosti podávať správy vyplývajúce z rôznych právnych predpisov EÚ boli koherentné; zdôrazňuje, že je dôležité uplatňovať zásadu „najskôr myslieť na malých“, ako aj prístupy prispôsobené MSP a startupom, posilniť digitálne podnikateľské prostredie umožnené dôveryhodnými digitálnymi identitami, bezpečnou výmenou údajov a právne uznanými digitálnymi oznámeniami; zdôrazňuje, že je dôležité uplatňovať zásadu „jedenkrát a dosť“ s cieľom zefektívniť postupy dodržiavania predpisov a opätovne zdôrazňuje význam harmonizácie formátov správ a digitálnych rozhraní v členských štátoch tam, kde je to možné; zdôrazňuje, že odôvodnené a primerané požiadavky na podávanie správ sú potrebné na zabezpečenie riadneho monitorovania a dodržiavania prijatých pravidiel, čím sa zabezpečí účinné presadzovanie a lepší zber údajov na účely usmerňovania budúcich politických iniciatív; 
25.	zdôrazňuje, že cieľom nového legislatívneho rámca je zlepšiť jednotný trh s tovarom a sprísniť podmienky uvádzania celej škály výrobkov na trh EÚ; vyzýva Komisiu, aby ho zrevidovala s cieľom zabezpečiť jeho nadčasovosť a prispôsobiť ho vyvíjajúcim sa geopolitickým výzvam a požiadavkám digitálnej a zelenej transformácie, čím by sa zvýšila celková konkurencieschopnosť jednotného trhu EÚ;
26.	uznáva zámer Komisie navrhnúť nový právny režim na úrovni celej EÚ, 28. právny režim, ktorý má vytvoriť podnikateľské prostredie, ktoré podporuje rast a rozširovanie MSP vrátane menších a inovačných podnikov a posilňuje globálnu konkurencieschopnosť EÚ; konštatuje, že nový režim by mohol uľahčiť vývoj a zavádzanie nadchádzajúcej európskej podnikovej peňaženky;
Digitalizácia a umelá inteligencia v záujme rastu a správy vecí verejných
27.	víta kontrolu vhodnosti legislatívneho acquis v oblasti digitálnej politiky, ktorú plánuje Komisia; žiada, aby Komisia posúdila a objasnila legislatívny rámec a vzájomný vzťah medzi súčasnými právnymi aktmi EÚ, ako je akt o digitálnych službách[footnoteRef:9], všeobecné nariadenie o ochrane údajov[footnoteRef:10], akt o umelej inteligencii[footnoteRef:11], nariadenie o transparentnosti a cielení politickej reklamy[footnoteRef:12], smernicu o zodpovednosti za výrobky[footnoteRef:13], pravidlá elektronického obchodu a kybernetickej bezpečnosti, ako aj medzi týmito aktmi a budúcimi legislatívnymi iniciatívami predtým, ako ich Komisia prijme; trvá na tom, aby boli do tohto procesu zapojené regulačné orgány, siete vnútroštátnych orgánov a zainteresované strany, a zdôrazňuje, že výsledky tohto mapovania by mali slúžiť na identifikáciu potenciálnych prekrývajúcich sa, protichodných ustanovení a potenciálnych konfliktov v oblasti presadzovania práva a na riešenie týchto nedostatkov; okrem toho by mal slúžiť na zlepšenie koordinácie medzi orgánmi presadzovania práva v členských štátoch a vnútornými útvarmi Komisie a na zlepšenie schopnosti podnikov investovať a inovovať v EÚ; trvá na tom, že Komisia musí zabezpečiť, aby všetky právne predpisy prijaté a presadzované počas jej funkčného obdobia 2019 – 2024 boli správne a jednotne implementované a uplatňované vo všetkých členských štátoch; vyzýva Komisiu, aby v prípade potreby a na základe posúdení vplyvu zahrnula do plánovaného digitálneho balíka návrhy na zjednodušenie zamerané na zvýšenie súdržnosti, právnej zrozumiteľnosti a predvídateľnosti pre všetky zainteresované strany bez toho, aby sa ohrozili dohodnuté politické ciele;  [9:  	Nariadenie Európskeho parlamentu a Rady (EÚ) 2022/2065 z 19. októbra 2022 o jednotnom trhu s digitálnymi službami a o zmene smernice 2000/31/ES (akt o digitálnych službách) (Ú. v. EÚ L 277, 27.10.2022, s. 1, ELI: http://data.europa.eu/eli/reg/2022/2065/oj).]  [10:  	Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1, ELI: http://data.europa.eu/eli/reg/2016/679/oj).]  [11:  	Nariadenie Európskeho parlamentu a Rady (EÚ) 2024/1689 z 13. júna 2024, ktorým sa stanovujú harmonizované pravidlá v oblasti umelej inteligencie a ktorým sa menia nariadenia (ES) č. 300/2008, (EÚ) č. 167/2013, (EÚ) č. 168/2013, (EÚ) 2018/858, (EÚ) 2018/1139 a (EÚ) 2019/2144 a smernice 2014/90/EÚ, (EÚ) 2016/797 a (EÚ) 2020/1828 (akt o umelej inteligencii) (Ú. v. EÚ L, 2024/1689, 12.7.2024, ELI: http://data.europa.eu/eli/reg/2024/1689/oj).]  [12:  	Nariadenie Európskeho parlamentu a Rady (EÚ) 2024/900 z 13. marca 2024 o transparentnosti a cielení politickej reklamy (Ú. v. EÚ L, 2024/900, 20.3.2024, ELI: http://data.europa.eu/eli/reg/2024/900/oj).]  [13:  	Smernica Európskeho parlamentu a Rady (EÚ) 2024/2853 z 23. októbra 2024 o zodpovednosti za chybné výrobky a o zrušení smernice Rady 85/374/EHS, (Ú. v. EÚ L, 2024/2853, 18.11.2024, ELI: http://data.europa.eu/eli/dir/2024/2853/oj).] 

28.	berie na vedomie pripravovanú správu Komisie o vzájomnom pôsobení aktu o digitálnych službách a iných právnych aktov a nabáda Komisiu, aby prostredníctvom tejto správy objasnila spôsob, akým toto nariadenie interaguje s inými právnymi aktmi vrátane spôsobu riešenia možného prekrývania s cieľom podporiť účinné vykonávanie a presadzovanie súboru pravidiel EÚ v oblasti digitálnych služieb a poskytnúť právnu istotu poskytovateľom služieb, používateľom, spotrebiteľom a regulačným orgánom;
29.	zdôrazňuje, že digitálna politika, najmä v oblasti vznikajúcich technológií alebo v súvislosti s veľmi zložitými technológiami, by sa mala riadiť iteratívnym prístupom, pričom by sa mali zohľadniť aj nástroje, ako je štruktúrovaný dialóg s podnikmi a inými príslušnými zainteresovanými stranami, spoluregulácia a regulačný testovací režim, aby sa zabezpečili praktické, primerané a nadčasové pravidlá navrhnuté so zreteľom na inovácie, pričom by sa malo zabrániť neúmyselným dôsledkom a posúdiť vplyv nedávno prijatých právnych aktov pred navrhnutím nových povinností; pripomína význam spoločných noriem pre fungovanie digitálneho jednotného trhu; zdôrazňuje význam vedúceho postavenia EÚ v oblasti normalizácie digitálnych technológií, ako aj kľúčový význam transatlantickej a medzinárodnej spolupráce v tejto oblasti s cieľom zabezpečiť technologickú suverenitu a globálnu konkurencieschopnosť, najmä v nových oblastiach, ako sú umelá inteligencia a cloudové služby;
30.	uznáva, že digitalizácia a umelá inteligencia majú ako kľúčové nástroje potenciál na posilnenie konkurencieschopnosti EÚ, zníženie administratívneho zaťaženia a zefektívnenie a automatizáciu administratívnych postupov vrátane požiadaviek na podávanie správ, schvaľovanie, vydávanie povolení a dodržiavanie predpisov, ako aj na uľahčenie vstupu na trh a posudzovanie uplatniteľných právnych predpisov; zdôrazňuje, že je potrebné využívať tieto kľúčové nástroje na zvýšenie regulačnej efektívnosti, podporu lepšieho vykonávania a monitorovania právnych predpisov týkajúcich sa jednotného trhu; konštatuje, že rozdielna úroveň digitalizácie administratívy v členských štátoch predstavuje cezhraničnú prekážku;
31.	domnieva sa, že elektronické nástroje a portály by mali byť normou pri všetkých požiadavkách na podávanie správ a administratívnych požiadavkách a že by sa mali integrovať do digitálneho jednotného kontaktného miesta; vyzýva Komisiu, aby preskúmala uskutočniteľnosť takéhoto digitálneho jednotného kontaktného miesta rozšírením jednotnej digitálnej brány s cieľom uľahčiť podnikom k prístupu k informáciám, administratívnym postupom a asistenčným službám a ponúknuť viac online služieb občanom aj spoločnostiam, najmä MSP, s využitím digitálnej verejnej infraštruktúry, ako sú európske peňaženky digitálnej identity a pripravovaná európska podniková peňaženka, a zabezpečiť konzistentnosť zjednodušením takýchto nástrojov vo všetkých príslušných legislatívnych návrhoch;
32.	zdôrazňuje význam interoperability pre zníženie administratívnej záťaže, najmä potrebu zabezpečiť, aby boli povinnosti podávania správ koherentné a ľahko splniteľné, a vyzýva Komisiu, aby naďalej skúmala spôsoby, ako zlepšiť a digitalizovať postupy podávania správ s cieľom zlepšiť výmenu informácií a dodržiavanie predpisov bez toho, aby sa nadmerne zaťažovali spoločnosti vrátane automatizovaného podávania správ medzi podnikmi a verejnou správou; víta technický systém založený na zásade „jedenkrát a dosť“ ako kľúčový nástroj na umožnenie automatizovanej cezhraničnej výmeny údajov a zníženie duplicitnej záťaže podnikov spojenej s podávaním správ; zdôrazňuje, že akékoľvek požiadavky na výmenu údajov a podávanie správ by mali byť navrhnuté s ohľadom na digitalizáciu a mali by zabezpečiť, aby požiadavky na výmenu údajov a podávanie správ boli riadené údajmi a automatizované;
33.	vyzýva Komisiu, aby zefektívnila súčasné IT nástroje, ktoré majú hospodárske subjekty a príslušné vnútroštátne orgány k dispozícii na oznamovanie a odovzdávanie relevantných informácií, ako sú informácie o nehodách, nápravných opatreniach a iné údaje o bezpečnosti výrobkov na jednotnom trhu; zdôrazňuje, že by sa mal vytvoriť jednotný IT nástroj s cieľom skrátiť čas, znížiť náklady a zvýšiť dodržiavanie a presadzovanie predpisov;
34.	vyzýva Komisiu, aby zlepšila vývoj nástrojov na dodržiavanie predpisov, ako sú kódexy postupov, a zabezpečila tak, aby zostali v medziach základných právnych povinností, aby boli prakticky realizovateľné pre spoločnosti všetkých veľkostí a aby boli vypracované prostredníctvom zmysluplných a včasných konzultácií so zainteresovanými stranami;
35.	zdôrazňuje potrebu modernej a spoľahlivej digitálnej infraštruktúry na uľahčenie ambícií EÚ v oblasti digitalizácie a hraničných technológií; vyzýva na pokračovanie investícií do rozvoja tzv. digitálnych diaľnic, ktoré zahŕňajú cezhraničné vysokokapacitné širokopásmové siete, koridory 5G, bezpečnú cloudovú a edge infraštruktúru, ako aj interoperabilné digitálne verejné služby;
36.	vyzýva na harmonizované zavedenie digitálneho označovania a digitálneho pasu výrobku do právnych predpisov EÚ o výrobkoch; zdôrazňuje ich potenciál znížiť záťaž spojenú s dodržiavaním predpisov, zlepšiť prístup spotrebiteľov k presným informáciám a podporiť viacjazyčnú interoperabilitu pri súčasnom zachovaní možnosti, aby boli k výrobkom spotrebiteľov v papierovej podobe priložené základné informácie týkajúce sa bezpečnosti; vyzýva Komisiu, aby umožnila vypracovanie harmonizovaných noriem a podrobných usmernení s cieľom zabrániť fragmentácii a uľahčiť účasť MSP na cezhraničnom obchode;
Zlepšenie ochrany spotrebiteľa v digitálnom veku
37.	zdôrazňuje, že zefektívnenie právnych predpisov na ochranu spotrebiteľa by nemalo znížiť súčasnú vysokú úroveň ochrany spotrebiteľov v EÚ; berie na vedomie veľký pokrok, ktorý sa dosiahol pri posilňovaní pravidiel na ochranu spotrebiteľa a ich prispôsobovaní novej realite v oblasti technológií a udržateľnosti; zdôrazňuje potrebu ďalšieho posilnenia ochrany spotrebiteľa, napríklad v oblasti elektronického obchodu, pokiaľ ide o nepravdivé alebo zavádzajúce informácie o výrobku; zdôrazňuje, že je dôležité účinné presadzovanie a dôkladná analýza právnych predpisov na ochranu spotrebiteľa a ich vplyvu; trvá na tom, že nové legislatívne iniciatívy by sa mali zamerať na odstránenie medzier v súčasných právnych predpisoch alebo na riešenie nových opodstatnených výziev, ktoré sa neriešia v súčasnom právnom rámci;
38.	zdôrazňuje, že rýchly rozvoj digitálnych platforiem a elektronického obchodu priniesol novú dynamiku trhu a vytvoril nové príležitosti, výzvy a riziká pre používateľov; uznáva, že akt o digitálnych trhoch[footnoteRef:14] a akt o digitálnych službách predstavujú dôležité legislatívne nástroje, ktoré zabezpečujú spravodlivú hospodársku súťaž, súťaživosť a spravodlivosť v oblasti digitálnych platforiem a zároveň podporujú bezpečnejšie, dôveryhodnejšie a transparentnejšie digitálne prostredie a ochranu spotrebiteľov v digitálnom hospodárstve, a vyzýva na riadne presadzovanie týchto technických právnych predpisov s cieľom zabezpečiť skutočnú, autonómnu a informovanú voľbu a ochranu spotrebiteľov a spravodlivú hospodársku súťaž; [14:  	Nariadenie Európskeho parlamentu a Rady (EÚ) 2022/1925 zo 14. septembra 2022 o súťažeschopných a spravodlivých trhoch digitálneho sektora a o zmene smerníc (EÚ) 2019/1937 a (EÚ) 2020/1828 (akt o digitálnych trhoch) (Ú. v. EÚ L 265, 12.10.2022, s. 1, ELI: http://data.europa.eu/eli/reg/2022/1925/oj).] 

39.	opätovne potvrdzuje, že právne predpisy na ochranu spotrebiteľa by mali byť naďalej založené najmä na zásadách a mali by byť koherentné v rôznych právnych nástrojoch, ale mali by tiež umožňovať konkrétnejšie ustanovenia, ak je to potrebné pre právnu istotu pre podniky aj spotrebiteľov; zdôrazňuje, že je dôležité vyhnúť sa nadmerným alebo nadbytočným informačným povinnostiam, ktoré môžu podnikom spôsobiť zbytočnú záťaž bez toho, aby sa zlepšilo porozumenie zo strany spotrebiteľov; požaduje primerané a účelové povinnosti poskytovať informácie spotrebiteľom; konštatuje, že podľa hodnotiacej tabuľky spotrebiteľských podmienok z roku 2025 väčšina spotrebiteľov nepozná svoje práva; vyzýva Komisiu a členské štáty, aby pripravili kampane na zvýšenie informovanosti spotrebiteľov;
40.	naliehavo vyzýva Komisiu, aby využívala digitálne nástroje na zvýšenie transparentnosti a dôvery spotrebiteľov v cezhraničné transakcie; požaduje posilnené presadzovanie mechanizmov nápravy pre spotrebiteľov vrátane mechanizmov kolektívneho uplatňovania nárokov na nápravu a plné presadzovanie práv spotrebiteľov v EÚ, a to aj prostredníctvom revízie nariadenia o spolupráci v oblasti ochrany spotrebiteľa[footnoteRef:15], so zameraním na zlepšenie cezhraničného presadzovania; okrem toho zdôrazňuje význam revízie nariadenia o spolupráci v oblasti ochrany spotrebiteľa s cieľom zlepšiť cezhraničné presadzovanie a riešiť nekalé správanie, najmä zo strany obchodníkov z krajín mimo EÚ; konštatuje, že je dôležité posilniť spoluprácu medzi rôznymi príslušnými orgánmi členských štátov, a to aj prostredníctvom koordinovaných projektov spoločného presadzovania a zefektívnenia výmeny informácií; [15:  	Nariadenie Európskeho parlamentu a Rady (EÚ) 2017/2394 z 12. decembra 2017 o spolupráci medzi národnými orgánmi zodpovednými za presadzovanie právnych predpisov na ochranu spotrebiteľa a o zrušení nariadenia (ES) č. 2006/2004 (Ú. v. EÚ L 345, 27.12.2017, s. 1, ELI: http://data.europa.eu/eli/reg/2017/2394/oj).] 

°
°     °
41.	poveruje svoju predsedníčku, aby postúpila toto uznesenie Rade a Komisii.

